作者:元稹
標題:悟禪三首寄胡果
內容:近聞胡隱士，潛認得心王。不恨百年促，翻悲萬劫長。有修終有限，無事亦無殃。慎莫通方便，應機不頓忘。百年都幾日，何事苦囂然。晚歲倦為學，閒心易到禪。病宜多宴坐，貧似少攀緣。自笑無名字，因名自在天。近見新章句，因知見在心。春遊晉祠水，晴上霍山岑。問法僧當偈，還丹客贈金。莫驚頭欲白，禪觀老彌深。